KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2012 toimittamien julkistaloutta koskevien tietojen laadusta /* COM/2013/088 final */





KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2012 toimittamien julkistaloutta koskevien tietojen laadusta SISÄLLYSLUETTELO 1........... TAUSTA....................................................................................................................... 3 2........... KESKEISET HAVAINNOT JULKISTALOUDEN ALIJÄÄMÄÄ JAVELKAA KOSKEVIEN TIETOJEN TOIMITUKSISTA VUONNA 2012............................................................................. 3 2.1........ Oikea-aikaisuus, luotettavuus ja täydellisyys.................................................................... 3 2.1.1..... Oikea-aikaisuus.............................................................................................................. 3 2.1.2..... Luotettavuus................................................................................................................... 4 2.1.3..... Taulukoiden ja niitä tukevan aineiston täydellisyys............................................................ 4 2.1.4..... Rahoituskriisiä koskevat lisätaulukot................................................................................ 5 2.1.5..... Hallitustenvälistä lainanantoa koskeva kyselylomake........................................................ 6 2.2........ Tilastotietojen kirjaussääntöjen mukaisuus ja yhtenäisyys.................................................. 6 2.2.1..... Tietojenvaihto ja selvennykset......................................................................................... 6 2.2.2..... Konsultointikäynnit ja menetelmiä koskevat tarkastuskäynnit............................................ 6 2.2.3..... Eurostatin erityiset neuvot................................................................................................ 7 2.2.4..... Viime aikoina käsiteltyjä menetelmäkysymyksiä............................................................... 8 2.2.5..... Perustana olevan julkisyhteisöjen tilinpidon yhtenäisyys.................................................... 8 2.3........ Julkaiseminen.................................................................................................................. 9 2.3.1..... Keskeisten lukujen ja yksityiskohtaisten raportointitaulukoiden julkaiseminen.................... 9 2.3.2..... Tietojen laatua koskevat varaumat................................................................................... 9 2.3.3..... Toimitettujen tietojen muutokset.................................................................................... 10 2.3.4..... Metatietojen julkaiseminen (kuvaukset)......................................................................... 10 3........... PÄÄTELMÄT............................................................................................................. 11 1. Tausta Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta annetun neuvoston asetuksen (EY) N:o 479/2009[1] (sellaisena kuin se on muutettuna asetuksella (EY) N:o 679/2010) 8 artiklan 3 kohdassa säädetään, että komissio (Eurostat) antaa Euroopan parlamentille ja neuvostolle säännöllisesti selvityksen jäsenvaltioiden toimittamien toteutuneiden tietojen laadusta. Tässä vuotuisessa selvityksessä arvioidaan yleisesti sitä, ovatko tiedot oikea-aikaisia, luotettavia, täydellisiä, kirjaussääntöjen mukaisia ja yhtenäisiä. Komissio hyväksyi edellisen kertomuksen (vuoden 2011 ilmoituksista) 13. huhtikuuta 2012. Eurostat arvioi säännöllisesti jäsenvaltioiden toimittamien toteutuneiden tietojen laatua sekä niiden perustana olevaa julkisyhteisöjen sektorin tilinpitoa, joka laaditaan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25. kesäkuuta 1996 annetun neuvoston asetuksen (EY) N:o 2223/96[2] mukaisesti. Tässä arvioinnissa keskitytään tekijöihin, jotka selittävät julkisyhteisöjen alijäämän/ylijäämän ja julkista velkaa koskevat muutokset. Jäsenvaltiot lähettävät tiedot Eurostatille kahdesti vuodessa. Samalla toimitetaan myös lisätietoa, kuten liiallisia alijäämiä koskevan menettelyn raportointitaulukoihin liittyvä kysely, talouskriisiä koskeva lisätaulukko ja jäsenvaltioiden kahdenvälisiä selvennyksiä. Eurostat käy lisäksi jatkuvaa vuoropuhelua jäsenvaltioiden kanssa tekemällä niihin säännöllisiä konsultointikäyntejä. Tämä kertomus perustuu keskeisiin havaintoihin ja tuloksiin vuonna 2012 liiallisia alijäämiä koskevan menettelyn mukaisesti toimitetuista tiedoista. Siinä keskitytään viimeisimpään tietojen toimitukseen lokakuussa 2012. Aiheellisissa tapauksissa sitä verrataan vuoden 2012 huhtikuun toimitukseen tai vuoden 2011 toimituksiin. 2. Keskeiset havainnot julkistalouden alijäämää ja velkaa koskevien tietojen toimituksista vuonna 2012 2.1. Oikea-aikaisuus, luotettavuus ja täydellisyys 2.1.1. Oikea-aikaisuus Jäsenvaltioiden on toimitettava komissiolle ennakoidut ja toteutuneet liiallisia alijäämiä koskevaan menettelyyn liittyvät tiedot kahdesti vuodessa ennen 1. päivää huhtikuuta ja 1. päivää lokakuuta.[3] Vuonna 2012 liiallisia alijäämiä koskevan menettelyn mukaiset tietojen toimitukset kattoivat vuodet 2008–2012. Vuotta 2012 koskevat luvut ovat kansallisten viranomaisten ennakoimia ja vuosia 2008–2011 koskevat luvut ovat toteutuneita (eli lopullisia, osittain valmiita, alustavia tai arvioituja). Eurostat ei tarkasta jäsenvaltioiden ilmoittamia ennakoituja tietoja, vaan siitä vastaa PO ECFIN. Tietojen toimittamiselle asetettuja määräaikoja noudatetaan yleensä erittäin hyvin. Vuoden 2012 molemmissa toimituksissa kaikki jäsenvaltiot toimittivat toteutuneet tietonsa ennen määräajan umpeutumista. Ennakoiduista tiedoista todettakoon, että huhtikuun 2012 raportointikierroksella kaikki jäsenvaltiot toimittivat tiedot ennen 1. päivää huhtikuuta 2011, paitsi Ranska, joka toimitti vuoden 2012 ennakoidut tiedot 6. huhtikuuta. 2.1.2. Luotettavuus Huhtikuun 2012 ja lokakuun 2012 toimitusten välillä tehdyt tarkistukset johtuivat lähinnä lähdetietojen päivityksistä, sektoreita koskevasta yksikköjen uudelleenluokittelusta, rahoituskriisin vuoksi toteutettujen valtion tukitoimien kirjaamisesta ja menetelmiin tehdyistä muutoksista. Kuten tavallista, huhti- ja lokakuun välillä velkaa tarkistettiin vähemmän kuin alijäämää. Suurimmat alijäämätarkistukset tehtiin Espanjassa ja Irlannissa. Espanjassa alijäämää tarkistettiin vuosia 2010 ja 2011 koskevien huhti- ja lokakuun 2012 toimitusten välillä ylöspäin. Syynä olivat aiemmin kirjaamattomat maksamattomat laskut, jotka liittyivät terveydenhuoltomenoihin keskus- ja paikallistason julkisyhteisöissä, ja keskushallinnon kolmeen pankkiin tekemien pääomanlisäysten luokittelun muuttaminen. Irlannissa suurin tarkistus koski vuotta 2011. Alijäämää tarkistettiin ylöspäin, koska kahteen pankkiin tehtyjen pääomanlisäysten pääomansiirto-osuutta tarkistettiin. Yhdistyneessä kuningaskunnassa ja Italiassa tehtiin huhti- ja lokakuun välillä suurimmat tarkistukset velkaan. Yhdistyneessä kuningaskunnassa vuosilta 2008 ja 2009 ilmoitettu velka pieneni selvästi, kun julkisessa omistuksessa oleviin uudelleenjärjestelyrakenteisiin liittyviä laskelmia muutettiin. Italiassa velkaa taas tarkistettiin koko kauden 2008–2011 osalta ylöspäin, mikä johtui kauppaluottojen kirjaamista koskevan Eurostatin päätöksen täytäntöönpanosta. Huhti- ja lokakuun välillä tehtiin huomattavia BKT-tarkistuksia: Kreikan osalta vuosilta 2010 ja 2011 ja Luxemburgin osalta vuosilta 2008 ja 2009. Ilmoittamisajan kuluessa tehdyistä tarkistuksista todettakoon, että useimmat jäsenvaltiot tarkistivat ilmoittamiaan tietoja lokakuussa 2012 tehdyn ensimmäisen toimituksen jälkeen. 23 maata toimitti 35 tarkistusta; huhtikuussa 2012 22 maata toimitti 38 tarkistusta. Jäsenvaltioiden tarkistukset lähetettiin vastauksena Eurostatin esittämiin kommentteihin, teknisiin kysymyksiin tai huomautuksiin, ja ne koskivat puuttuvien tietojen täydellisyyttä, teknisten virheiden oikaisuja, sisäisiä epäyhtenäisyyksiä, raportointitaulukkoihin tai niihin liittyvään kyselylomakkeeseen tehtyjä mukautuksia tai riittämättömiä taulukkotietoja. Huhti- ja lokakuun toimitusten yhteydessä ilmoittamisajan puitteissa toimitetut tarkistukset eivät merkittävästi muuttaneet jäsenvaltioiden alun perin ilmoittamia alijäämiä ja velkoja. Lokakuun toimituksen yhteydessä kuitenkin tarkistettiin ilmoittamisajan puitteissa Irlannin alijäämälukuja −0,2 prosenttiyksiköllä BKT:stä. 2.1.3. Taulukoiden ja niitä tukevan aineiston täydellisyys Raportointitaulukoiden täyttäminen on lakisääteinen velvollisuus ja välttämätön edellytys sille, että Eurostat voi valvoa tietojen laatua. Asetuksen (EY) N:o 479/2009 (sellaisena kuin se on muutettuna) 8 artiklan 2 kohdan mukaan jäsenvaltioiden on toimitettava Eurostatille asiaankuuluvat tilastotiedot, joilla ”tarkoitetaan erityisesti seuraavia: a) kansantalouden tilinpidosta saatavat tiedot b) kuvaukset c) liiallisia alijäämiä koskevan menettelyn lukuja koskevat taulukot d) liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset.” Liiallisia alijäämiä koskevaa menettelyä varten on neljä raportointitaulukkoa. Raportointitaulukkojen 1–3 täyttäminen on lakisääteinen velvollisuus, ja raportointitaulukon 4 täyttämisestä jäsenvaltiot ovat sopineet keskenään.[4] Taulukot 1 ja 2A (valtionhallinto) koskevat vuosia 2008–2012 ja muut taulukot vuosia 2008–2011[5]. Suurin osa jäsenvaltioista täytti kaikki liiallisia alijäämiä koskevaan menettelyyn liittyvät taulukot.[6] Taulukon 2 kohdalla kävi kuitenkin niin, että tietojen toimituksessa lokakuussa 2012 kolme jäsenvaltiota ei määrittänyt täysin yhteyttä järjestelytilien ja liiallisia alijäämiä koskevan menettelyn yli-/alijäämätietojen välillä kaikkien alasektorien (lähinnä paikallishallinnon) osalta tai kaikilta vuosilta tai ilmoitti liiallisia alijäämiä koskevan menettelyn yli-/alijäämätietoja vastaavat järjestelytilitiedot. Taulukossa 3 kaikki jäsenvaltiot eivät tehneet kaikkia jaotteluja. Taulukossa ei aina annettu erityisesti lainoja ja osuuksia koskevia yksityiskohtaisia tietoja. Lisäksi monet maat ilmoittavat, ettei tilastollisia poikkeamia ole, mikä viittaisi tavallisesti siihen, että poikkeamat on virheellisesti sisällytetty luokkaan ”muut saamiset ja velat”. Vaikka jotkin jäsenvaltiot ovat parantaneet toimiaan, taulukon 4 yleinen kattavuus jättää monissa tapauksissa toivomisen varaa. Erityisesti on todettava, että monet maat eivät toimita täydellisiä tietoja kauppaluottoihin liittyvistä velkavarannoista ja ennakoista. Kaikki jäsenvaltiot toimittivat vastauksensa raportointitaulukoihin liittyvään kyselyyn.[7] Vaikka kattavuus ja vastausten laatu ovatkin edelleen parantuneet viime vuosista, tilannetta pitäisi vielä parantaa, sillä jotkin jäsenvaltiot eivät ilmoittaneet kaikkia kyselyssä pyydettyjä yksityiskohtia. Kyse on erityisesti tiedoista, jotka koskevat valtionhallinnon saatavia ja velkojen mitätöintiä, muiden saamisien ja velkojen jaottelua ja valtiontakauksien kirjaamista (lähinnä paikallishallinnon alasektori). Taulukoiden täyttämistä voitaisiin vieläkin parantaa. Avoimet kysymykset eivät kuitenkaan vaikuttane tietojen laatuun. 2.1.4. Rahoituskriisiä koskevat lisätaulukot Eurostat on koonnut 15. heinäkuuta 2009 lähtien rahoituskriisiä koskevia tietosarjoja lisätaulukkoon. Lisätaulukon osa 1 liittyy valtion tulostiliin kirjattuja transaktioita koskeviin tietoihin, joilla on todellista vaikutusta liiallisia alijäämiä koskevan menettelyn yli-/alijäämätietoihin. Lisätaulukon osa 2 liittyy rahoituslaitoksille myönnetystä tuesta johtuvia rahoitusvarojen ja velkojen varantoja koskeviin tietoihin. Siinä erotetaan toisistaan toiminnot, joilla on ollut todellista vaikutusta julkisen talouden velkoihin (sisällytetty julkisyhteisöjen velkaan), ja toiminnot, jotka saattavat vaikuttaa julkisen talouden velkoihin tulevaisuudessa mutta joiden nyt katsotaan riippuvan tulevista tapahtumista (ei sisällytetty julkisyhteisöjen velkaan). Taulukoista näkyvät suoraan rahoitusalan laitoksille kohdistetut valtion tukitoimet. Muille kuin rahoitusalan laitoksille suunnatut tukitoimet tai yleiset talouden tukitoimet eivät ole mukana taulukoissa. Vuonna 2012 kerätyt tiedot koskevat vuosia 2007–2011. Seitsemää jäsenvaltiota (Bulgaria, Malta, Puola, Romania, Slovakia, Tšekki ja Viro) lukuun ottamatta kaikki jäsenvaltiot toimittivat tietoja vuosina 2007–2011 rahoituskriisin vuoksi toteutetuista valtion tukitoimista. Eurostat julkaisi liiallisia alijäämiä koskevaan menettelyyn liittyvien lehdistötiedotteiden ohessa muistion, jossa se analysoi näitä tietoja.[8] 2.1.5. Hallitustenvälistä lainanantoa koskeva kyselylomake Huhtikuun 2011 toimituksesta lähtien jäsenvaltiot ovat toimittaneet tietoja myös tukipaketteihin liittyvästä hallitustenvälisestä lainanannosta. Liiallisia alijäämiä koskevaan menettelyyn liittyvissä tiedotteissa on mukana myös nämä tiedot, joiden avulla voidaan analysoida lainoja, joita jäsenvaltiot myöntävät toisilleen tukitoimia varten (vuonna 2011 lähinnä Kreikalle, Irlannille ja Portugalille). Tällainen hallitustenvälinen lainananto kasvoi rahoituskriisin yhteydessä huomattavasti, ja se on vähennettävä EMU-kriteerien mukaista velkaa koskevista EU27- ja euroalueaggregaateista, jotka molemmat lasketaan konsolidoinnin perusteella. Konsolidoinnin vuoksi EU27- ja euroalueaggregaatit eivät vastaa jäsenvaltioiden velan aritmeettista summaa (ts. edellä mainittu hallitustenvälinen lainananto ei ole niissä mukana kaksinkertaisen laskemisen välttämiseksi). Lomakkeessa toimitettuihin vuotta 2011 koskeviin lukuihin sisältyvät Euroopan rahoitusvakausvälineeseen (ERVV) liittyvät summat. 2.2. Tilastotietojen kirjaussääntöjen mukaisuus ja yhtenäisyys 2.2.1. Tietojenvaihto ja selvennykset Arviointijaksolla (tietojen toimittamisen määräajasta, joka oli 1. lokakuuta 2011, tietojen julkaisemispäivään eli 22. lokakuuta 2012) Eurostat otti yhteyttä kaikkien jäsenvaltioiden kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset kävivät vilkasta kirjeenvaihtoa. Ensimmäiset selvennyspyynnöt lähetettiin kaikille maille ennen 5. päivää lokakuuta. 23 maalle lähetettiin toiset pyynnöt ja kolmelle maalle vielä kolmannet pyynnöt. Joiltakin mailta Eurostat pyysi tarkistettuja raportointitaulukoita.[9] 2.2.2. Konsultointikäynnit ja menetelmiä koskevat tarkastuskäynnit Asetuksessa (EY) N:o 479/2009, sellaisena kuin se on muutettuna, säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti konsultointikäyntejä (myös uusia nk. ennakoivia konsultointikäyntejä), joiden tarkoituksena on tarkastella toimitettuja tietoja ja menetelmällisiä kysymyksiä, keskustella tilastollisista lähteistä ja arvioida asiaankuuluvien kirjaussääntöjen noudattamista. Tällöin voidaan arvioida esimerkiksi julkisyhteisöjen rajaamista, kirjausajankohtaa ja julkisen talouden transaktioiden ja velkojen luokitusta. Vuoden 2012 aikana Eurostat teki liiallisia alijäämiä koskevaan menettelyyn liittyviä konsultointikäyntejä seuraavasti: Itävalta (17.–19. tammikuuta, ennakoiva käynti), Liettua (8.–9. helmikuuta), Latvia (15.–16. helmikuuta), Bulgaria (27.–29. helmikuuta), Belgia (5.–7. maaliskuuta ja 4. syyskuuta, ennakoivia käyntejä, ja 27. kesäkuuta, tavanomainen käynti), Kreikka (22.–23. maaliskuuta ja 24.–25. syyskuuta), Slovakia (3.–4. toukokuuta), Tšekki (22.–24. toukokuuta, ennakoiva käynti), Malta (22.–23. toukokuuta), Espanja (18.–22. kesäkuuta ja 11.–14. syyskuuta, molemmat ennakoivia käyntejä), Itävalta (25.–26. kesäkuuta), Unkari (10.–11. heinäkuuta), Irlanti (30.–31. elokuuta), Ranska (10.–11. syyskuuta), Kypros (26. syyskuuta), Tšekki (13.–14. marraskuuta), Italia (19.–21. marraskuuta, ennakoiva käynti), Portugali (22.–23. marraskuuta) ja Tanska (29.–30. marraskuuta). Lisäksi tehtiin tekninen vierailu Espanjaan 24. toukokuuta 2012 ja kaksi vierailua (tekninen ja liittymistä edeltävä) Kroatiaan, josta on tulossa unionin jäsenvaltio. Käyntien aikana keskusteltiin toistuvasti samoista aiheista, joita olivat yksikköjen luokitus julkisyhteisöjen sektorille tai sen ulkopuolelle (esim. julkinen liikenne, televisio ja radio, sairaalat ja korkeakoulut), pääomanlisäykset, julkisen ja yksityisen sektorin kumppanuudet, EU:n rahavirrat, takausten kirjaaminen ja lähdetietovirtojen yleinen laadunhallinta. Jäsenvaltioihin, joissa on hajautettuja rakenteita, kuten autonomisia alueita, kiinnitetään asianmukaista huomiota. Kunkin käynnin perusteella esitetään vierailukohteena olleelle jäsenvaltiolle erinäisiä toimenpiteitä. Toimenpiteiden toteuttaminen parantaa tietojen laatua ajan mittaan. Kunkin konsultointikäynnin lopulliset tulokset samoin kuin kuvaus esitetyistä toimenpiteistä ja tilanteesta toimitetaan talous- ja rahoituskomitealle ja julkaistaan Eurostatin verkkosivustolla. Menetelmiä koskevia tarkastuskäyntejä suoritetaan ainoastaan, jos Eurostat on havainnut tietojen laadussa merkittäviä riskejä tai mahdollisia ongelmia etenkin sovellettavien menetelmien, käsitteiden tai luokitusten osalta. Vuonna 2012 ei tehty menetelmiä koskevia tarkastuskäyntejä. 2.2.3. Eurostatin erityiset neuvot Jäsenvaltiot pyytävät Eurostatilta säännöllisesti lausuntoja suunnitteilla olevien tai jo suoritettujen transaktioiden kirjausta koskevista kysymyksistä. Eurostat antaa neuvontaa voimassa olevien ohjeiden mukaisesti. Noudattaakseen asetuksen (EY) N:o 479/2009 (sellaisena kuin se on muutettuna) avoimuussäännöstä Eurostat julkaisee lausuntonsa,[10] ellei kyseinen jäsenvaltio esitä vastalauseita. Eurostat julkaisi vuonna 2012 seuraavat ohjeet: Irlantilaisiin pankkeihin tehtyjen pääomanlisäysten tilinpitokäsittely, KA Finanz AG:lle myönnettyjen pääomanlisäyksen (Gesellschafterzuschuss) ja valtiontakuun käsittely Itävallassa, edullisilla vaihtokursseilla tehtyjen asuntolainojen takaisinmaksujen ja niihin liittyvien verohuojennusten tilastointi Unkarissa, tuomioistuimen päätöksellä takautuvasti vahvistettujen maksuvelvoitteiden kirjaaminen Romaniassa, julkishallinnon Magyar Nemzeti Bankin arvonkorotusrahastoon tekemien pääomanlisäysten metodologinen käsittely Unkarissa ja Romaniassa vuosina 2011–2012 virheellisesti laskettujen, sosiaaliturvamaksujen korvaamiseen liittyvien maksujen kirjaaminen. 2.2.4. Viime aikoina käsiteltyjä menetelmäkysymyksiä Tavanomaiseen tapaansa Eurostat kiinnitti tarkasti huomiota EKT 1995:n sääntöjen noudattamiseen ja erityisesti tuoreimpiin päätöksiinsä. Päätökset sisältyvät julkisen talouden alijäämää ja valtion velkaa käsittelevään käsikirjaan (Manual on Government Deficit and Debt),[11] jonka viimeisin versio julkaistiin maaliskuussa 2012 ja jota päivitetään nyt vuosittain. Heinäkuussa 2012 Eurostat julkaisi päätöksensä julkisyhteisöjen yksiköille myönnettyihin kauppaluottoihin liittyvien eräiden tapahtumien tilastollisesta kirjaamisesta.[12] Huhtikuussa 2012 Eurostat julkaisi ohjeen, jonka aiheena oli vuosien 2011–2012 EU-huippukokouksissa tehtyjen päätösten vaikutus julkisen talouden alijäämään ja valtion velkaan EU:ssa.[13] Heinäkuussa julkaistiin muistio pankkien pääomittamisen vaikutuksesta julkisyhteisöjen rahoitukseen.[14] Muistio täydensi edellistä muistiota, jossa annettiin ohjeita pankkeihin tehtävistä pääomanlisäyksistä ja julkisesti tuettujen roskapankkien luokituksesta. 2.2.5. Perustana olevan julkisyhteisöjen tilinpidon yhtenäisyys Asetuksessa (EY) N:o 479/2009 (sellaisena kuin se on muutettuna) vahvistetut tietojen toimittamisen määräajat, kunkin vuoden 1. huhtikuuta ja 1. lokakuuta, otettiin käyttöön, jotta varmistetaan yhtenäisyys perustana olevan julkisyhteisöjen sektorin vuosittaisen ja neljännesvuosittaisen tilinpidon kanssa. Nämä tilinpitotiedot toimitetaan Eurostatille useissa EKT 1995:n mukaisissa taulukkolähetyksissä. Eurostat tarkastelee järjestelmällisesti ilmoitettujen lukujen yhtenäisyyttä suhteessa niiden perustana oleviin tilinpitotietoihin julkisyhteisöjen sektorista. Esimerkiksi julkisyhteisöjen kokonaismenojen ja ‑tulojen olisi vastattava toimitettuja alijäämälukuja. Liiallisia alijäämiä koskevaan menettelyyn liittyvien tietojen ja toimitettujen EKT 1995:n mukaisten julkisyhteisöjen tilinpitotietojen yhtenäisyys on parantunut viime vuosina. Yhtenäisyys on kuitenkin edelleenkin toteutunut paremmin muiden tilien kuin rahoitustilien osalta. Lokakuun 2012 toimituksen yhteydessä liiallisia alijäämiä koskevaan menettelyyn liittyvät luvut ja EKT-taulukot (sekä vuosi- että neljännesvuositasolla) olivat muiden kuin rahoitustietojen osalta täysin yhtenäiset. Jäsenvaltioiden on kuitenkin vielä toteutettava toimia, joilla varmistetaan, että liiallisia alijäämiä koskevaan menettelyyn liittyvät luvut ja EKT-taulukot ovat yhtenäisiä myös rahoitustietojen osalta. Lokakuun 2012 toimituksessa oli kuuden jäsenvaltion ilmoituksissa huomattavia epäyhtenäisyyksiä liiallisia alijäämiä koskevaan menettelyyn liittyvien tietojen ja neljännesvuosittaisten rahoitustilien välillä ja jäsenvaltioista kolmanneksella esiintyi epäyhtenäisyyttä liiallisia alijäämiä koskevaan menettelyyn liittyvien tietojen ja vuotuisten rahoitustilien välillä; tämä koski kauppaluottoihin liittyviä velkavarantoja ja ennakkoja. Liiallisia alijäämiä koskevaan menettelyyn liittyvät velkatiedot ja EKT:n neljännesvuosittaiset julkisyhteisöjen velkaa koskevat tiedot olivat kaikilla jäsenvaltioilla täysin yhtenäiset. 2.3. Julkaiseminen 2.3.1. Keskeisten lukujen ja yksityiskohtaisten raportointitaulukoiden julkaiseminen Asetuksen (EY) N:o 479/2009 (sellaisena kuin se on muutettuna) 14 artiklassa säädetään seuraavaa: ”Komissio (Eurostat) toimittaa tiedot toteutuneesta julkistalouden alijäämästä ja velasta liiallisia alijäämiä koskevasta menettelystä laaditun pöytäkirjan soveltamista varten kolmen viikon kuluessa […] ilmoittamisen määräajoista […]. Tiedot toimitetaan julkaisemalla ne.” Julkistalouden alijäämää ja velkaa koskevat tiedot julkaistiin 23. huhtikuuta[15] ja 22. lokakuuta[16] 2012 yhdessä raportointitaulukoiden kanssa sellaisina kuin jäsenvaltiot olivat ne toimittaneet. Eurostat on tammikuusta 2012 lähtien julkaissut lehdistötiedotteen EMU-kriteerien mukaisesta julkisyhteisöjen neljännesvuosittaisesta velasta. Julkaisun aikataulu on noin T + 115 päivää. Lisäksi Eurostat julkaisee verkkosivustollaan liiallisia alijäämiä koskevaan menettelyyn liittyvien tietojen perustana olevat julkisyhteisöjen sektorin vuotuiset ja neljännesvuosittaiset tilinpitotilastot sekä ilmoituksen virta-varanto-korjauseristä.[17] Eurostat julkaisee myös jäsenvaltioiden toimittamat tiedot rahoituskriisin vuoksi toteutetuista valtion tukitoimista[18] sekä tiedot hallitustenvälisestä lainanannosta. Lokakuussa 2012 Eurostat julkaisi ensimmäistä kertaa muistion kauppaluottoihin liittyvistä velkavarannoista ja ennakoista.[19] Asetuksen (EY) N:o 479/2009 (sellaisena kuin se on muutettuna) mukaan jäsenvaltioiden on julkaistava toteutuneet alijäämä- ja velkatiedot. Kaikki jäsenvaltiot julkaisevat alijäämä- ja velkaluvut kansallisesti. Useimmat jäsenvaltiot ovat ilmoittaneet Eurostatille, että ne julkaisevat kaikki raportointitaulukot. Viisi jäsenvaltiota julkaisee vain osan raportointitaulukoista, ja yksi jäsenvaltio, Ranska, ei julkaise liiallista alijäämää koskevaan menettelyyn liittyviä taulukoita kansallisesti. 2.3.2. Tietojen laatua koskevat varaumat Eurostat esitti kaksi varaumaa Irlannin huhtikuun 2012 toimituksessa toimittamien tietojen laadusta. Molemmat varaumat peruutettiin lokakuun 2012 arviointijaksolla. Irlanti: Eurostat on peruuttanut huhtikuussa 2012 esitetyn, Irlannin toimittamia tietoja koskevan varauman, joka liittyi siihen, ettei rahoituslaitosten Allied Irish Banks ja Irish Life & Permanent (nimi vaihtui vuonna 2012 ja on nyt Permanent TSB) uudelleenjärjestelysuunnitelmia ollut vielä saatettu loppuun. Irlannin tilastokeskus ja Eurostat ovat tutkineet EU:n kilpailuviranomaisille toimitetut päivitetyt uudelleenjärjestelysuunnitelmat. Suunnitelmat muodostavat sopivan perustan sille, että heinäkuussa 2011 tehdyt pääomanlisäykset laitoksiin Allied Irish Banks ja Permanent TSB voidaan jaotella alijäämää lisääviin ja alijäämää lisäämättömiin osiin. Tämä on tehty Irlannin toimittamissa tarkistetuissa tiedoissa. Eurostat on peruuttanut huhtikuussa 2012 esitetyn, Irlannin toimittamia tietoja koskevan varauman, joka liittyi laitoksen National Asset Management Agency Investment Limited (NAMA-IL) tilastolliseen luokitukseen. Irlannin tilastokeskuksen toimittamien asiakirjojen mukaan NAMA-IL on pääosin yksityisomistuksessa, kun Irish Life myi osuutensa NAMA-IL:stä yksityiselle sijoittajalle. Tämä on välttämätön edellytys sille, että erillisyhtiö voidaan luokitella julkisyhteisöjen sektorin ulkopuolelle, kuten Eurostatin 15. heinäkuuta 2009 julkisista rahoitustoimista rahoituskriisin aikana tehdyssä päätöksessä määrätään. 2.3.3. Toimitettujen tietojen muutokset Eurostat muutti Yhdistyneen kuningaskunnan huhtikuussa 2012 toimittamia liiallisia alijäämiä koskevaan menettelyyn liittyviä tietoja. Muutos peruutettiin lokakuun 2012 arviointijaksolla. Yhdistynyt kuningaskunta: Yhdistyneen kuningaskunnan tilastokeskus on muuttanut Bradford & Bingleyn (B&B) ja Northern Rock Asset Managementin luokitusta siirtämällä ne julkisyhteisöjen sektorille julkisen talouden alijäämää ja valtion velkaa käsittelevän käsikirjan (Manual on Government Deficit and Debt) taloudellisen uudelleenjärjestelyn kohteena olevia yksiköitä käsittelevän luvun mukaisesti. Näin ollen Eurostat ei enää muuta Yhdistyneen kuningaskunnan toimittamia alijäämä- ja velkatietoja, jotka koskevat taloudellisen uudelleenjärjestelyn kohteena olevia yksiköitä. 2.3.4. Metatietojen julkaiseminen (kuvaukset[20]) Asetuksessa (EY) N:o 479/2009 (sellaisena kuin se on muutettuna) täsmennetään, että liiallisia alijäämiä koskevan menettelyn kuvaukset ovat niitä tilastotietoja, jotka jäsenvaltioiden on toimitettava, jotta Eurostat voi tarkistaa EKT 1995:n sääntöjen noudattamisen. Lisäksi asetuksessa säädetään, että jäsenvaltioiden on julkistettava kuvauksensa. Eurostat on julkistanut kaikkien jäsenvaltioiden kuvaukset. Luxemburgia ja Alankomaita lukuun ottamatta kaikki jäsenvaltiot ilmoittivat julkistaneensa liiallisia alijäämiä koskevan menettelyn kuvaukset kansallisesti. Eurostat otti vuonna 2012 käyttöön uuden liiallisia alijäämiä koskevan menettelyn kuvauksessa käytettävän mallin, jonka myötä tehdään rakenteellisia muutoksia ja edellytetään entistä yksityiskohtaisempia tietoja (jotka koskevat esimerkiksi laadintamenettelyjä, julkisyhteisöjen rajaamista, yksittäisiä transaktioita, laadunhallintaa ja lähdetietojen lähteitä). Eurostat julkaisee liiallisia alijäämiä koskevan menettelyn kuvaukset vuoden 2013 loppuun mennessä. 3. Päätelmät Eurostat on vuodesta 2006 tehnyt muutoksia ja/tai varaumia toimitettujen tietojen laatuun. Lokakuun 2012 toimitus oli ensimmäinen, jonka yhteydessä Eurostat ei esittänyt varaumia eikä tehnyt muutoksia liiallista alijäämää koskevan menettelyn tietoihin. Lokakuun 2012 toimituksen yhteydessä lisäksi peruutettiin huhtikuussa 2012 Irlannille esitetyt kaksi varaumaa ja muutos Yhdistyneen kuningaskunnan tietoihin. Eurostat panee merkille, että toimitettujen tietojen yhtenäisyys ja täydellisyys ovat yleisesti parantuneet. Joitakin ongelmia on kuitenkin edelleen, ja jäsenvaltioiden olisikin tehostettava toimiaan, jotta ne voisivat parantaa ilmoitettujen kauppaluottotietojen kattavuutta ja laatua ja alue- ja paikallishallinnon tason tietojen täydellisyyttä. Lisäksi Eurostat seuraa tarkasti autonomisten alueiden raportointijärjestelmää ja rahoituskriisin yhteydessä toteutettujen julkisten rahoitustoimien (pankkien pääomittaminen) kirjaamista. Eurostatin mukaan julkistalouden tietojen toimittamisen laadun parantamisessa edistyttiin edelleen vuonna 2012. Jäsenvaltiot lähettivät Eurostatille aiempaa parempia tietoja niin liiallisia alijäämiä koskevaan menettelyyn liittyvissä raportointitaulukoissa kuin muissa asiaan liittyvissä tilastoissa. [1] EUVL L 145, 10.6.2009, s. 1. [2] EYVL L 310, 30.11.1996, s. 1. [3] Asetuksen (EY) N:o 479/2009, sellaisena kuin se on muutettuna, 3 artiklan 1 ja 3 kohta. [4] Katso 22. marraskuuta 1993 pidetyn neuvoston kokouksen pöytäkirjaan merkityt lausumat. [5] Muutetussa neuvoston asetuksessa (EY) N:o 479/2009 ei nimenomaisesti vaadita toimittamaan liiallisia alijäämiä koskevan menettelyn raportointitaulukkojen muiden taulukkojen kuin 1 ja 2A ennakoidut tiedot. [6] Jäsenvaltioiden toimittamat taulukot löytyvät Eurostatin verkkosivustolta. Ks. http://epp.eurostat.ec.europa.eu/portal/page/portal/government_finance_statistics/excessive_deficit/edp_notification_tables. [7] Kyselylomake käsittää 13 osaa, joissa pyydetään määrällisiä ja toisinaan myös laadullisia tietoja esimerkiksi seuraavilta aloilta: veroihin ja sosiaaliturvamaksuihin ja EU:hun liittyvät transaktiot, sotilastarvikkeiden hankinnat, valtiontakaukset, velkojen mitätöinnit, julkishallinnon toteuttamat julkisten yritysten pääomanlisäykset, julkisen ja yksityisen sektorin kumppanuudet jne. [8] Ks. http://epp.eurostat.ec.europa.eu/portal/page/portal/government_finance_statistics/documents/Background_note_fin_crisis_Oct_2012_final.pdf. [9] Ks. kohta 2.1. [10] Ks. http://epp.eurostat.ec.europa.eu/portal/page/portal/government_finance_statistics/methodology/advice_member_states. [11] Ks. http://epp.eurostat.ec.europa.eu/portal/page/portal/product_details/publication?p_product_code=KS-RA-12-003. [12] Ks. http://epp.eurostat.ec.europa.eu/portal/page/portal/government_finance_statistics/documents/Statist.record.of_some_operations_rel.to_trade_credits_i.pdf. [13] Ks. http://epp.eurostat.ec.europa.eu/portal/page/portal/government_finance_statistics/documents/Note_on_statistical_implications_of_summits-updated-12_A.pdf. [14] Ks. http://epp.eurostat.ec.europa.eu/portal/page/portal/government_finance_statistics/documents/The_impact_of_bank_recapitalisations_on_government_fina1.pdf. [15] Ks. [16] Ks.http://epp.eurostat.ec.europa.eu/cache/ITY_PUBLIC/2-22102012-AP/EN/2-22102012-AP-EN.PDF. [17] Ks. http://epp.eurostat.ec.europa.eu/cache/ITY_PUBLIC/STOCK_FLOW_2012_OCT/EN/STOCK_FLOW_2012_OCT-EN.PDF. [18] Ks. http://epp.eurostat.ec.europa.eu/portal/page/portal/government_finance_statistics/excessive_deficit/supplementary_tables_financial_turmoil. [19] Ks. http://epp.eurostat.ec.europa.eu/portal/page/portal/government_finance_statistics/documents/Note_on_AF.71L-Oct_2012.pdf. [20] Kuvaukset toteutunutta alijäämää ja velkaa koskevien tietojen keräämiseen käytettävistä menetelmistä, menettelyistä ja lähteistä sekä niiden taustalla olevista julkistalouden tileistä.